DA Den Europæiske Unions Tidende L 61/20

KOMMISSIONENS FORORDNING (EF) Nr. 383/2005

af 7. marts 2005

om udløsende begivenheder for vekselkurser for produkter i vinsektoren

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2799/98 af 15. december 1998 om den agromonetære ordning for euroen (1), særlig artikel 3, stk. 2, og

ud fra følgende betragtninger:

(1) I Kommissionens forordning (EF) nr. 2808/98 af 22. december 1998 om gennemførelsesbestemmelser for den agromonetære ordning for euroen i landbrugssektoren (2) er der fastsat udløsende begivenheder for de gældende vekselkurser på grundlag af kriterierne i artikel 3 i forordning (EF) nr. 2799/98, uden at dette dog indskrænker anvendelsen af eventuelle nærmere bestemmelser eller undtagelser, der er fastsat i de pågældende sektorbestemmelser på grundlag af disse kriterier.

(2) De udløsende begivenheder for vekselkurserne for visse foranstaltninger under den fælles markedsordning for vin er specifikke og bør derfor fastlægges i en særlig forordning.

(3) Ifølge artikel 8 i Rådets forordning (EF) nr. 1493/1999 af 17. maj 1999 om den fælles markedsordning for vin (3) kan der udbetales præmie for endeligt ophør med vindyrkning på et bestemt areal. I artikel 8, stk. 5, i Kommissionens forordning (EF) nr. 1227/2000 af 31. maj 2000 om gennemførelsesbestemmelser til Rådets forordning (EF) nr. 1493/1999 om den fælles markedsordning for vin for så vidt angår produktionskapacitet (4) er der fastsat loft over præmien pr. ha. Af praktiske grunde bør den udløsende begivenhed for vekselkursen for nævnte præmie falde i begyndelsen af vinåret.

(4) I artikel 11 i forordning (EF) nr. 1493/1999 indføres der en ordning for omstrukturering og omstilling af vindyrkningsarealer. Af praktiske grunde bør vekselkursen for den finansielle tildeling, der er fastsat i artikel 14 i nævnte forordning, være den seneste, som Den Europæiske Centralbank har fastsat før den 1. juli forud for det regnskabsår, som de finansielle tildelinger fastsættes for.

(5) I artikel 27 og 28 i forordning (EF) nr. 1493/1999 er der fastsat henholdsvis opkøbspriser, der skal betales producenterne, og støtte, som en destillationsvirksomhed kan modtage for destillation af biprodukter fra vinfremstilling og destillation af vin fremstillet af sorter med dobbelt klassificering. Af hensyn til foranstaltningernes økonomiske mål og proceduren for gennemførelsen af foranstaltningerne bør den udløsende begivenhed for vekselkursen for disse beløb falde på den første dag i det pågældende vinår.

(6) I artikel 29 i forordning (EF) nr. 1493/1999 er der fastsat en minimumspris, der skal betales producenterne, og en støtte, som en destillationsvirksomhed kan modtage for destillation for at støtte sektoren for konsumalkohol. Ifølge artikel 30 i nævnte forordning kan der indføres krisedestillation i tilfælde af ekstraordinære markedsforstyrrelser som følge af stor overskudsproduktion og/eller kvalitetsproblemer. Af praktiske grunde bør den udløsende begivenhed for vekselkursen i disse tilfælde være månedlig.

(7) I Kommissionens forordning (EF) nr. 1623/2000 af 25. juli 2000 om gennemførelsesbestemmelser til Rådets forordning (EF) nr. 1493/1999 om den fælles markedsordning for vin for så vidt angår markedsmekanismer (5) er der fastsat en støtte til producenter af vin tilsat alkohol bestemt til destillation. Da beløbet for nævnte støtte er knyttet til de pågældende destillationsforanstaltninger, er det hensigtsmæssigt at benytte det samme princip, når den udløsende begivenhed fastlægges.

(8) I artikel 34 og 35 i forordning (EF) nr. 1493/1999 er der fastsat støtte til bestemte anvendelser. For at lægge den udløsende begivenhed så nært som muligt det økonomiske mål og af praktiske grunde bør den udløsende begivenhed falde på den første dag i den måned, hvor den første tilsætning foretages, for støtten i artikel 34 i nævnte forordning, og den første dag i hver måned, hvor forarbejdningen foretages, for støtten i artikel 35 i nævnte forordning.

(9) Foranstaltningerne i denne forordning er i overensstemmelse med udtalelse fra Forvaltningskomitéen for Vin —

UDSTEDT FØLGENDE FORORDNING:

Artikel 1

Produktionspotentiale

1. Den udløsende begivenhed for vekselkursen for præmien for endeligt ophør med vindyrkning, jf. artikel 8 i forordning (EF) nr. 1493/1999, er den første dag i det vinår, hvor ansøgningen om præmien er indgivet.

2. Vekselkursen for den finansielle tildeling for omstrukturering og omstilling af vinarealer, jf. artikel 14 i forordning (EF) nr. 1493/1999, er den seneste vekselkurs, som Den Europæiske Centralbank har fastsat før den 1. juli forud for det regnskabsår, som de finansielle tildelinger er fastsat for.

Artikel 2

Markedsmekanismer

1. For destillation af biprodukter fra vinfremstilling falder den udløsende begivenhed for vekselkursen for opkøbsprisen og den støtte, der skal betales destillationsvirksomhederne, jf. artikel 27, henholdsvis stk. 9 og 11, i forordning (EF) nr. 1493/1999, på den første dag i det vinår, som opkøbsprisen betales for.

2. For destillation af vin fremstillet af sorter med dobbelt klassificering falder den udløsende begivenhed for vekselkursen for opkøbsprisen og den støtte, der skal betales destillationsvirksomhederne, jf. artikel 28, henholdsvis stk. 3 og 5, i forordning (EF) nr. 1493/1999, på den første dag i det vinår, som opkøbsprisen betales for.

3. For destillation af bordvin og vin, der er egnet til fremstilling af bordvin, med henblik på at forsyne markedet for konsumalkohol falder den udløsende begivenhed for vekselkursen for den primære støtte og minimumsprisen, jf. artikel 29, henholdsvis stk. 2 og 4, i forordning (EF) nr. 1493/1999, på den første dag i den måned, hvor den indledende levering af vin under kontrakt foretages.

4. For den krisedestillation, der er omhandlet i artikel 30 i forordning (EF) nr. 1493/1999, falder den udløsende begivenhed for vekselkursen for minimumsprisen på den første dag i den måned, hvor den indledende levering af vin under kontrakt foretages.

5. For støtte til producenter af vin tilsat alkohol bestemt til destillation, jf. artikel 69, stk. 3, tredje afsnit, i forordning (EF) nr. 1623/2000, er den udløsende begivenhed for vekselkursen den samme som for de pågældende særlige destillationsforanstaltninger.

6. Den udløsende begivenhed for vekselkursen for støtte, der skal betales for tilsætning af koncentreret druemost og rektificeret koncentreret druemost med henblik på at forhøje alkoholindholdet, jf. artikel 34, stk. 1, i forordning (EF) nr. 1493/1999, falder på den første dag i den måned, hvor den første tilsætning finder sted.

7. Den udløsende begivenhed for vekselkursen for støtte, der skal betales for anvendelse af druemost og koncentreret druemost, jf. artikel 35, stk. 1, i forordning (EF) nr. 1493/1999, falder på den første dag i hver måned, hvor forarbejdning finder sted.

Artikel 3

Ikrafttræden

Denne forordning træder i kraft på dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 7. marts 2005. På Kommissionens vegne Mariann FISCHER BOEL Medlem af Kommissionen

(1) EFT L 349 af 24.12.1998, s. 1.

(2) EFT L 349 af 24.12.1998, s. 36. Senest ændret ved forordning (EF) nr. 1250/2004 (EUT L 237 af 8.7.2004, s. 13).

(3) EFT L 179 af 14.7.1999, s. 1. Senest ændret ved Kommissionens forordning (EF) nr. 1795/2003 (EUT L 262 af 14.10.2003, s. 13).

(4) EFT L 143 af 16.6.2000, s. 1. Senest ændret ved forordning (EF) nr. 1389/2004 (EUT L 255 af 31.7.2004, s. 7).

(5) EFT L 194 af 31.7.2000, s. 45. Senest ændret ved forordning (EF) nr. 1774/2004 (EUT L 316 af 15.10.2004, s. 61).